KLASA: P-314/23

Broj: 711-02-01/03-2024-08

Zagreb, 8. ožujka 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Ante Džape, OIB:** **…………….**, **pomoćnika ravnatelja Hrvatskog zavoda za zapošljavanje**,na 42. sjednici održanoj 8. ospžujka 2024., donosi sljedeću

**ODLUKU**

1. **Propustom podnošenja imovinske kartice Povjerenstvu povodom ponovnog imenovanja na dužnost pomoćnika ravnatelja Hrvatskog zavoda za zapošljavanje do 7. listopada 2023., obveznik** **Ante Džapo, pomoćnik ravnatelja Hrvatskog zavoda za zapošljavanje, počinio je povredu članka 10. stavka 3. ZSSI-a.**
2. **Za povredu iz točke I. ove izreke, obvezniku Anti Džapi izriče se opomena.**

Obrazloženje

Povjerenstvo je utvrdilo da obveznik Ante Džapo, pomoćnik ravnatelja Hrvatskog zavoda za zapošljavanje, nije podnio imovinsku karticu povodom ponovnog imenovanja na istu dužnost 7. rujna 2023. slijedom čega je protiv navedenog obveznika otvoren predmet posl. br. P-314/23 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 8. studenog 2023., Registar obveznika i Registar imovinskih kartica.

Povjerenstvo je odlukom od 16. studenog 2023. u odnosu na obveznika Antu Džapu, pomoćnika ravnatelja Hrvatskog zavoda za zapošljavanje, utvrdilo postojanje pretpostavki za pokretanje postupka vezano za moguću povredu odredbe članka 10. stavka 3. ZSSI-a, koja proizlazi iz propusta podnošenja imovinske kartice Povjerenstvu povodom ponovnog imenovanja na istu dužnost.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 16. studenog 2023. Broj: 711-I-2574-P-314/23-03-12 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je na navedenu obavijest podnio očitovanje 22. prosinca 2023. u kojem je priznao vlastiti propust, navodeći da je mislio da ima obvezu dostave imovinske kartice početkom svake godine, te da je smetnuo s uma obvezu podnošenja kartice povodom ponovnog imenovanja. Završno navodi da je novu imovinsku karticu dostavio 15. studenoga 2023. godine.

Uvidom u Registar obveznika koji vodi i ustrojava Povjerenstvo utvrđeno je da je Ante Džapo dužnost pomoćnika ravnatelja Hrvatskog zavoda za zapošljavanje obnašao od 5. rujna 2019. do 7. rujna 2013., te da ponovno obnaša navedenu dužnost od 7. rujna 2023. u novome mandatu.

S obzirom na navedeno, a sukladno članku 3. stavku 1. točki 27. ZSSI-a, imenovani je u obvezi postupati sukladno odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije, u zakonom propisanom roku, podnio imovinsku karticu povodom ponovnog imenovanja na dužnost pomoćnika ravnatelja Hrvatskog zavoda za zapošljavanje, a na koju dužnost je ponovno imenovan 07. listopada 2023. godine.

Nadalje, uvidom u podatke istog Registra utvrđeno je da je obveznik podnio imovinsku karticu u elektroničkom obliku 15. studenog 2023. povodom ponovnog imenovanja na istu dužnost.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 3. ZSSI-a propisano je da su obveznici koji su ponovno izabrani ili imenovani na istu dužnost obvezni u roku od 30 dana od dana stupanja na istu dužnost podnijeti imovinsku karticu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Ante Džapo, pomoćnik ravnatelja Hrvatskog zavoda za zapošljavanje, propustio pravovremeno podnijeti imovinsku karticu Povjerenstvu povodom ponovnog imenovanja na istu dužnost, i to do 7. listopada 2023., a kojim propustom je povrijedio odredbu članka 10. stavka 3. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, ali niti o obvezniku protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI-a, a posebice imajući u vidu da je obveznik nakon pokretanja postupka dostavio predmetnu imovinsku karticu povodom ponovnog imenovanja na dužnost, Povjerenstvo je utvrdilo primjerenim obvezniku za povredu odredbe članka 10. stavka 3. ZSSI-a izreći sankciju iz članka 49. ZSSI-a, opomenu.

Ujedno se ukazuje obvezniku da je i dalje dužan podnositi imovinske kartice temeljem drugih osnova iz članka 10. ZSSI-a na način i u rokovima propisanima istim Zakonom.s

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ante Džapo, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana